Payer Imre  
  
*Üde párás*  
  
Üde párás, frissen édes levegővel Duna part.  
Tükörének szól ma víz, ég vele *carmen*jét kizengi.   
Ama lélek, táj, betű így folyik eggyé - nem jelöl.   
Hanem átzeng engem, éljek, szóljak eggyé - tova, el.  
Nagy a hajlat, messzeségbe vonul át a hangom is.  
Ez a későnyári alkony frissen édes aroma.  
A gyerekkor származéka idehajtja zamatát.  
Csoda száll kondenz-azúron, csupa-szabdalt égi tény.   
Befed engem, mert az évnek maradéka lesve vár.  
Zsugorítja révedését - titka tűnte – visszatér.

*A túl kudarca*  
  
Robban a ragyogás.  
Nyílik a tükrön a kezdet. Aranylón remegő.  
Ahogy sűrűbb és tágabb éterben  
víz és kék egybe olvad a kék túl-ban,  
neuron vakfoltján megváltás integet.  
Szertartásodom. Túl-fényben oldódva.   
Maszkok mögött tárul a közömbös arc.   
Emlékszem a törés előtt, hívott a nyíló fenti,  
de nyomorítva eltömődtek hozzá vezető csatornák,   
hívó forrásaimba sár zuhant.  
Most görcsösen előre hajolva  
szakaszos homályba zökkenve  
akarom, újra emelkedjék.  
Felnyílva, túl-fényben oldódva,  
fedő, résnyire nyílik.  
Maszkok mögött  
elfárad és nemtörődömmé válik,  
elém tárul a közömbös arc.  
Megváltoznom nem lehet.